Izvor: Printscreen / Grand

Na sednici Skupštine grada u petak je za novog direktora Centra beogradskih festivala (CEBEF) imenovan Damir Handanović, kompozitor i producent, muzički urednik "Siti rekordsa" i TV Pink.

Ta ustanova kulture grada Beograda, u svojoj nadležnosti ima organizaciju gotovo polovine manifestacija u oblasti kulture od značaja za glavni grad.

Na tom spisku su Međunarodni filmski festival - FEST, Međunarodni muzički festival klasične muzike - Bemus, Beogradski festival dokumentarnog i kratkometražnog filma, Međunarodni letnji festival ambijentalnih umetničkih pozorišnih, plesnih, muzičkih i vizuelnih programa - Belef, i drugi.

Handanović, koji će u naredne četiri godine voditi CEBEF, poznat je i po hitovima koje je komponovao za estradne zvezde poput Svetlane Ražnatović i Nataše Bekvalac, pišu Novosti.

“Godinama sam organizator raznih muzičkih i multimedijalnih dešavanja u Beogradu, i drago mi je što svojim radom mogu da pomognem Beograđanima da se dobro provedu, da svoje slobodno vreme odvoje za zabavu i razonodu, a to ćemo sada još više unaprediti”, rekao je Handanović za Novosti.

On je rekao i da je zaposlen u Pink International kao muzički urednik i savetnik za zabavni program, a da sada prelazi na novu funkciju. "Kada se organizuje bilo koji događaj, muzički, multimedijalni, kulturni, umetnički, s velikim brojem učesnika, sve se svodi na isto, i svaki čovek koji ima iskustva u bilo kom segmentu tih dešavanja može da se snađe", dodao je.

Handanovi je naveo da ga za novu funkciju nije preporučilo pripadanje političkoj partiji na vlasti, iako je politički opredeljen, i o tome javno govori. “Ponosan sam što sam član SNS i podržavam politiku koju predstavlja predsednik Srbije Aleksandar Vučić. Saglasan sam sa svim što on i njegova stranka rade za našu državu u zemlji i u svetu.”